આવા અનેક પ્રતિભાવોએ મને એક ગજબનું આત્મબળ પૂરું પાડ્યું છે અને તેના ફલસ્વરૂપ; સંબંધોની સાવ સાચી સમજ વધારતું, દરેકના જીવનને સ્પર્શતું વધુ એક પુસ્તક ‘તું અને હું, બસ બીજું શું ?!’ આપના હાથમાં મુકતા હું અવર્ણનીય આનંદ અનુભવી રહ્યો છું. સ્ત્રી અને પુરુષ મળે, એક પ્રેમ-સંબંધ આકાર પામે અને પછી તો થાય કે બસ આપણે મળ્યા પછી બીજું તો શું જોઈએ. આવા પરસ્પર વિશ્વાસે સંબંધો શરુ થાય પરંતુ સાથે જીવતાં જીવતાં ડગલે અને પગલે થાય કે આપણા બે સિવાય પણ બીજું ઘણું જોઈએ. આ ‘બીજું શું?!’ ની વાત ‘પણ, હું તો તને પ્રેમ કરું છું!’ માં રહેલા ‘પણ’ જેવી જ છે અને તેના થકી સર્જાયું આ નવું પુસ્તક. આ બધી સહજ વાતો સહજીવનમાં એટલી જ ઉપયોગી નીવડશે તેવી આશા સહ ‘પણ, હું તો તને પ્રેમ કરું છું!’ પુસ્તકની વાતો આગળ ધપાવતું નવું પુસ્તક આપના હાથમાં મુકું છું.